Annette Vilhelmsen (SF), 2014-03-18:
Først og fremmest tak, fordi debatten bliver rejst.
Jeg har set frem til den og håber også, at vi over tid vil holde hinanden fast på – det kan jeg i hvert fald høre at vi har – den store interesse i de frie skoler.
»Virkeligheden er altings prøve«.
Sådan står der mejslet i sten over en af indgangsdørene på Den Frie Lærerskole i Ollerup.
Det er der, jeg er uddannet, og det er også den dør, jeg er gået ud og ind ad utallige gange, og hver gang har jeg tænkt, at det er det, jeg har puttet i lommen, det er det, jeg også møder verden med – også i mit politiske liv: »Virkeligheden er altings prøve«.
Når vi i SF og når jeg tager det op og faktisk tager det meget alvorligt, gælder det jo, hver gang vi laver lovgivning, hver gang vi forholder os til fordelingspolitikken, til skole- og sundhedspolitik, til miljøpolitik, til verden omkring os, at ja, så skal det måles op i forhold til virkeligheden – og sådan også forespørgselsdebatten, som vi har i dag om de frie skoler.
Det er også blevet nævnt flere gange, men jeg vil også nævne det her, nemlig det helt særlige, vi har i Danmark, at vi ikke har skolepligt, men at vi har undervisningspligt.
Derfor er det faktisk en rettighed for børn at blive undervist, ikke at have en skole, men at forældrene har, hvad skal man sige, mulighed for at kunne varetage undervisningen enten selv eller ved at vælge en skoleform, som passer til familien.
Det er en grundlovssikret ret.
Det er jeg meget glad for.
Om højskolerne vil jeg sige, at det også er ganske rigtigt, at den første jo var Rødding Højskole tilbage fra 1844.
Det, der var interessant ved den, var, at den i sit formål faktisk havde, at den skulle uddanne voksne mænd og kvinder til at blive gode statsborgere.
Jeg synes bare, når vi følger den politiske debat, at der sådan set stadig væk er brug for det formål.
Der er brug for, at vi har højskoler, som skal være med til at danne folk til at være gode statsborgere.
Efterhånden er det vel sådan set blevet afløst af begrebet medborgerskab, men det bliver det nu ikke ringere af.
Derfor er det vigtigt, at vi får drøftet hele situationen omkring de frie skoler og deres indflydelse på virkeligheden.
For SF er det vigtigt – i modsætning til for Liberal Alliance – at vi fastholder den frie og lige adgang for alle til skole, til uddannelse, til sundhed m.m.
Det samme skal selvfølgelig også på den baggrund gælde for de frie skoler.
Derfor er det bekymrende, at adgangen til de frie grundskoler er forringet på grund af genopretningspakken.
Vi har drøftet det meget her, og jeg tror, vi kommer til at høre mere om det.
Vi kan se, at det kommer til at omhandle yderområderne, og det er selvfølgelig ganske bekymrende.
I nogle kommuner tager man godt hånd om det.
Der er det lykkedes i et godt samarbejde med kommunerne, byrådene at være fælles om at sikre, at der kan oprettes frie grundskoler til fælles gavn.
Det, som er den helt store udfordring, er jo, at mange af de frie skoler har svært ved at tage hånd om de elever, som har behov for en særlig indsats i specialundervisningen, og det er i hvert fald noget af det, jeg godt kunne tænke mig vi på et tidspunkt får drøftet: Hvordan ser det ud med de frie grundskolers mulighed for specialundervisning?
Vil der være mulighed for at kunne oprette hold, hvorpå specialundervisningen kunne foregå?
For de vil rigtig gerne, og de er også, så vidt jeg har hørt, interesseret i de sociale taxametre.
Jeg synes, det var meget positivt, at ministeren var åben over for det, og det er også noget af det, som jeg synes vi skal have drøftet i kredsen: Hvordan ser vi de sociale taxametre?
I forhold til højskolen må jeg bare sige, at det, der er sket på højskoleområdet, er meget positivt.
Det bliver hilst meget velkommen.
De 2 pct. kommer tilbage, det er på rette vej, men mere vil jo have mere, så når det først går den her vej, er det jo noget af det, vi gerne ser mere af.
Det er noget af det, som vi meget gerne vil være med til at have et særligt fokus på, og vi håber også, at det bliver muligt at finde de midler, som kan afbøde genopretningspakkens virkning her.
Så ja, virkeligheden er altings prøve.
Det er det også at finde den frie og lige adgang.
Der er stadig brug for voksne, som er uddannet som gode borgere for staten, og vi skal have nogle steder, hvor vi kan mødes, hvor vi kan samtale, hvor vi kan have et levende fællesskab.
Det er derfor, vi skal værne om de frie grundskoler og om højskolerne, og derfor hilser jeg også debatten her i dag meget velkommen.